**กสอ. ผุด E-Learning ช่วยเสริมแกร่ง SMEs ทันโลกดิจิทัล**

กรุงเทพฯ 15 มกราคม 2562 – นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม ให้เกียรติเป็นประธานในพิธีเปิดกิจกรรมส่งเสริมการเรียนรู้อิเล็กทรอนิกส์ด้านพาณิชย์อิเล็กทรอนิกส์ (DIP e-learning for e-commerce) โดยมีนายวาที พีระวรานุพงศ์ ผู้อำนวยการกองพัฒนาดิจิทัลอุตสาหกรรม กล่าวรายงาน ณ The Helix Garden ชั้น 5 ศูนย์การค้า ดิ เอ็มควอเทียร์ สุขุมวิท กรุงเทพฯ

อธิบดีกอบชัยฯ เปิดเผยว่า กรมส่งเสริมอุตสาหกรรมมีการส่งเสริมและพัฒนาผู้ประกอบการเพื่อเพิ่มศักยภาพทางการตลาดผ่านพาณิชย์อิเล็กทรอนิกส์มาอย่างต่อเนื่องมากกว่า 5,000 รายต่อปี แต่ยังนับว่าน้อยมากเมื่อเทียบกับจำนวนผู้ประกอบการ SMEs ทั่วประเทศที่มีมากกว่า 3 ล้านราย จึงทำให้กรมฯ ต้องพัฒนาช่องทางการเรียนรู้ใหม่ ๆ เพิ่มขึ้น โดยร่วมกับมหาวิทยาลัยธรรมศาสตร์ พัฒนาระบบการเรียนรู้อิเล็กทรอนิกส์ด้านพาณิชย์อิเล็กทรอนิกส์ผ่านเว็บไซต์ https://dip-sme-academy.com เพื่อเปิดโอกาสให้ผู้ประกอบการ SMEs ได้เข้าถึงองค์ความรู้ที่จำเป็นต่อการเพิ่มศักยภาพในการประกอบธุรกิจ การเพิ่มยอดขายด้วยช่องทางพาณิชย์อิเล็กทรอนิกส์ต่าง ๆ รวมถึงการเรียนรู้จากผู้เชี่ยวชาญและผู้มีประสบการณ์ตรงในการดำเนินธุรกิจ e-commerce ซึ่งการพัฒนาระบบการเรียนรู้อิเล็กทรอนิกส์หรือ e-learning ในครั้งนี้เน้นการพัฒนาหลักสูตรการเรียนการสอนให้ทันสมัย และมีมาตรฐานได้รับการยอมรับในระดับสากล ทั้งนี้ เพื่อเป็นการปูพื้นฐานให้แก่ผู้ประกอบการก่อนยกระดับเพื่อเข้าสู่แพลตฟอร์ม e-commerce ทั้งในและต่างประเทศ สู่การเพิ่มยอดขายอย่างยั่งยืนต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว